KIRJALLINEN KYSYMYS E-2485/97 komissiolle esittäjä(t): José Barros Moura (PSE) (16. heinäkuuta 1997)

Aihe: Portviinin alkuperänimitys

Koska monissa maissa ovat yleistyneet jäljitelmäviinit, joiden nimissä käytetään vihjailevasti alkuperäistuotteen nimeä (Porto, Port Wine, Vinho do Porto), voiko komissio ilmoittaa, mihin toimenpiteisiin se ryhtyy kauppapoliittisissa ja muissa unionin kansainvälisissä neuvotteluissa, jotta alkuperänimitykseen liittyviä oikeuksia kunnioitettaisiin? Erityisesti mitä on tehty parhaillaan Etelä-Afrikan kanssa käytävissä neuvotteluissa?

Komission jäsenen Franz Fischlerin komission puolesta antama vastaus (10. syyskuuta 1997)

Komissio haluaa muistuttaa, että yksi sen tärkeimmistä tavoitteista viininviljelyalalla on jo pitkään ollut viinien alkuperänimitysten ja maantieteellisten merkintöjen suojaaminen niin yhteisön tasolla kuin kansainväliselläkin tasolla. Yhteisössä niiden suojaaminen on taattu erittäin kattavilla ja tehokkailla erityissäännöksillä. Näin ollen Porton alueelta peräisin olevilla viineillä, jotka täyttävät ¨Porto¨-nimitykselle vahvistetut vaatimukset, on yksinoikeus tämän nimen käyttöön sekä sen alkuperäisessä muodossa että käännöksenä (esim. ¨Port Wine¨).

Uuden teollis- ja tekijänoikeuksien kauppaan liittyvistä näkökohdista tehdyn monenvälisen sopimuksen (TRIPS-sopimus) voimaantulo 1.1.1996 on parantanut kansainvälistä tilannetta huomattavasti.Sopimuksen III jakson II osaan sisältyy maantieteellisten merkintöjen, mukaan lukien alkuperänimitysten, suojaamista koskevia erityismääräyksiä. Vaikka sopimuksen 23 artiklassa määrätäänkin tavanomaista paremmasta viinien ja alkoholien maantieteellisten merkintöjen suojasta muihin tuotteisiin verrattuna, sen 24 artiklan 4 kohdassa sallitaan kuitenkin muilta kuin kyseiseltä maantieteelliseltä alueelta peräisin olevien viinien aikaisempien maantieteellisten merkintöjen käytön jatkaminen edellyttäen, että merkintöjen käytössä ei ole ollut katkoksia ja että käyttötapa säilyy entisenlaisena, jos nämä merkinnät ovat olleet käytössä ennen 15. huhtikuuta 1994 joko vähintään kymmenen vuotta tai niitä on käytetty hyvässä uskossa kuitenkin sillä edellytyksellä, että niiden käyttö ei johda kuluttajaa harhaan viinin tosiasiallisen alkuperän osalta. Tietyissä maissa tiettyjen maantieteellisten merkintöjen ja alkuperänimitysten, joihin kuuluu myös nimitys ¨Port¨, aikaisempaa käyttöä koskevat edellytykset täyttyvät.

Komissio on tehnyt useiden kolmansien maiden kanssa kahdenvälisiä suojasopimuksia tai neuvottelee niistä parhaillaan yhteisön maantieteellisten merkintöjen suojatason nostamiseksi ja erityisesti ¨yleisnimiä muistuttavien nimien¨ käytön (maantieteellisten nimien käyttö sellaisen tuotteen nimessä, joka ei ole peräisin kyseiseltä alueelta) lopettamiseksi viini- ja alkoholialalla. Yhteisön ja Australian välinen sopimus viinikaupasta vuodelta 1994 ((EYVL L 86, 31.3.1994. )) on esimerkki kahdenvälisestä sopimuksesta. Tämän sopimuksen mukaan Australia sitoutuu määriteltyjen siirtymäaikojen kuluttua kieltämään yleisnimiä muistuttavien nimien käytön, joihin siis kuuluu myös ¨Port¨, ja myöntämään yksinomaisen ja ehdottoman suojan yhteisön viineille.

Etelä-afrikkalaisissa viineissä on jo kauan käytetty tiettyjä eurooppalaisia maantieteellisiä nimiä (mm. ¨Port¨), jotka vaikuttavat olevan yleisnimiä muistuttavia nimiä TRIPS-sopimuksen 24 artiklan 4 kohdan merkityksessä. Komissio on aloittanut neuvottelut Etelä-Afrikan kanssa, jotta viinien ja alkoholien maantieteellisten merkintöjen ja alkuperänimitysten suojaa noudatettaisiin vastavuoroisesti ja erityisesti jotta yhteisön nimityksiä ei enää käytettäisi yleisniminä tai yleisnimiä muistuttavina niminä.